b'\n_START_ARTICLE_\n\xc5\xbdupnija Komen\n_START_SECTION_\nZgodovina\n_START_PARAGRAPH_\n\xc5\xbdupnija Komen je bila pod tedanjim imenom Cominum prvi\xc4\x8d omenjena leta 1247 kot ena izmed \xc5\xbeupnij v Spodnjem oglejskem arhidiakonatu. Obsegala je ves Komenski Kras, kot prafara je imela krstno in pogrebno pravico. Duhovnike je nastavljal Oglejski patriarhat. Pozneje je \xc5\xbeupnija postala sredi\xc5\xa1\xc4\x8de Komenskega dekanata, ki je leta 1906 obsegal \xc5\xa1estnajst \xc5\xbeupnij. Poleg obmo\xc4\x8dja v okolici Komna je obsegal tudi nekatere \xc5\xbeupnije na Vipavskem. Po podatkih iz  1911 bil dekanat istega leta \xc5\xbee okrnjen, vanj namre\xc4\x8d ni ve\xc4\x8d sodila \xc5\xbdupnija Dornberk. _NEWLINE_Brestovica, Gabrovica, Gorjansko in \xc5\xa0krbina so bile \xc5\xbeupniji Komen pridru\xc5\xbeene leta 2018, prej so bile samostojne \xc5\xbeupnije.\n_START_SECTION_\nVelikono\xc4\x8dna bogoslu\xc5\xbeja\n_START_PARAGRAPH_\nBogoslu\xc5\xbeja velikono\xc4\x8dnega tridnevja v Komnu. Na veliki \xc4\x8detrtek je ma\xc5\xa1a zadnje ve\xc4\x8derje s sodelovanjem prvoobhajencev in prenosom najsvetej\xc5\xa1ega v Bo\xc5\xbeji grob v Komnu, prav tako je so v Komnu obredi velikega petka. Velikono\xc4\x8dna vigilija je v komenski cerkvi, po njej je vstajenjska procesija. Slovesna ma\xc5\xa1a na veliko no\xc4\x8d je v Komnu, v ostalih podru\xc5\xbenicah pa je slovesna velikono\xc4\x8dna ma\xc5\xa1a z vstajenjsko procesijo zjutraj oziroma dopoldan: v \xc5\xa0krbini, v Brestovici, na Gorjanskem in v Gabrovici.\n_START_SECTION_\nShodi ob praznovanju zavetnikov\n_START_PARAGRAPH_\n\xc4\x8ceprav je gorjanski zavetnik sveti Andrej, obhajajo glavni shod s procesijo po vasi na nedeljo po godu svetega Mohorja in Fortunata (12. julij).  Ker je god \xc5\xa1krbinskega zavetnika svetega Antona Pu\xc5\xa1\xc4\x8davnika pozimi, slovesno praznujejo na nedeljo po godu svetega Antona Padovanskega (13. junij).  V Gabrovici svetega Petra praznujejo na sam god, 29. junija, s sveto ma\xc5\xa1o in procesijo po vasi. V Brestovici je praznik svetega Lovrenca v nedeljo po njegovem godu (10. avgust). Prvo nedeljo v maju je na Ivanjem Gradu shod sv. Kri\xc5\xbea. V nedeljo po 1. septembru je v Svetem ob praznovanje svetega Tilna. Na nedeljo po godu Janeza Krstnika (24. junij) na Vol\xc4\x8djem Gradu s sveto ma\xc5\xa1o in procesijo obele\xc5\xbeijo njegov god. Pri Devici Mariji Obr\xc5\xa1ljanski je shod na praznik Marijinega vnebovzetja, 15. avgusta. Pri sveti Anastaziji v Brestovici je sveta ma\xc5\xa1a prvo nedeljo v septembru popoldan.'